EU er i gang med å revidere alt dyrevelferdsregelverk, bl.a. transportforordningen. Her er blant annet et punkt om at levende dyr kun kan fraktes når det er mellom +5 og +30 celsius, eller hvis kjøretøyet har klimaapparat som kan holde temperaturen innenfor disse grensene. For bl.a reinsdyr vil dette punktet gå utover dyrevelferden, og Sametinget ser ikke at dette kan implementeres i det norske regelverket. Sametinget er bekymret for dette og flere punkter som vil kunne påvirke samiske primærnæringsutøvere, slakterier og transportselskap i negativ retning.

For Sametinget er det viktig at erfaringsbasert kunnskap og dyrevelferd er i fokus og ivaretas ved eventuelle endringer av bl.a transportforordningen.

Sametinget anmoder Sametingsrådet om snarest sette igang et arbeid mot norske myndigheter for å ivareta dyrevelferden for bl.a reinsdyr og sikre at samiske primærnæringsutøvere, slakterier og transportselskap ikke blir skadelidende.